Μήνυμα ότι η Ελλάδα πολύ σύντομα θα επεκτείνει την εθνική κυριαρχική ευθύνη στον θαλάσσιο χώρο της, μέσα από την εκμετάλλευση της ΑΟΖ, έστειλε χαρακτηριστικά από τα Ψαρά ο υπουργός Εθνικής Άμυνας Πάνος Καμμένος.

Στο πλαίσιο εκδηλώσεων του Π.Ν., ο κ. Καμμένος διεμήνυσε ότι η Ελλάδα σύντομα θα εκμεταλλευτεί τον φυσικό της πλούτο και θα μετατραπεί σε παραγωγό χώρα φυσικού αερίου, και αργότερα πετρελαίου.

«Όσο είμαστε ενωμένοι, είμαστε ανίκητοι», σημείωσε ο υπουργός Εθνικής Άμυνας.

Στα Ψαρά, που έχει οριστεί ως κεντρική νήσος των εκδηλώσεων «Μέγα το της Θαλάσσης Κράτος», που διοργανώνει το Πολεμικό Ναυτικό, πραγματοποιήθηκε σήμερα η έναρξη των σχετικών εκδηλώσεων. Υπό την παρουσία του υπουργού Εθνικής Άμυνας, Πάνου Καμμένου, που συνοδευόταν από τον Αρχηγό ΓΕΕΘΑ, Ναύαρχο Ευάγγελο Αποστολάκη (ΠΝ), και τον αρχηγό ΓΕΝ, Αντιναύαρχο Νικόλαο Τσούνη, πραγματοποιήθηκε κατάθεση στεφάνων και επιμνημόσυνη δέηση υπέρ των Ναυάρχων Κωνσταντίνου Κανάρη, Ανδρέα Μιαούλη και της Υποναυάρχου Λασκαρίνας Μπουμπουλίνας. Για το λόγο αυτό τα λείψανα των ηρωικών αυτών πολεμιστών της ελληνικής επανάστασης μεταφέρθηκαν στα Ψαρά με πλοίο του Πολεμικού Ναυτικού.

Ο υπουργός Εθνικής Άμυνας, Πάνος Καμμένος, στην ομιλία τόνισε πως με αυτή την εκδήλωση από τα Ψαρά στέλνεται το μήνυμα πως όσο το έθνος μας είναι ενωμένο τότε θα είναι ανίκητο. «Σήμερα και μόνο η παρουσία των Ενόπλων Δυνάμεων και του Πολεμικού Ναυτικού που έχουν ως κορυφαία αυτή την εκδήλωση στη σειρά των εκδηλώσεων «Μέγα το της Θαλάσσης Κράτος», του δημάρχου των Ψαρών που εκπροσωπεί τους Ψαριανούς και τις Ψαριανές απογόνους των ηρώων πυρπολητών των Ψαρών, του δημάρχου της Ύδρας εκπροσώπου των Υδραίων πυρπολητών ναυάρχων και ναυμάχων, του εκπροσώπου των Σπετσών και βεβαίως των Σπετσιωτών της Μπουμπουλίνας και όλων εκείνων που συνευρέθησαν για την απελευθέρωση του έθνους, δίνει από εδώ από την «μαύρη ράχη» των Ψαρών το μήνυμα της ενότητας του έθνους και το μήνυμα ότι όσο είμαστε ενωμένοι τόσο θα είμαστε ανίκητοι» σημείωσε σχετικά ο ΥΕΘΑ.

Επιπλέον τόνισε πως σήμερα αποδίδονται τιμές στον Κανάρη, τον Μιαούλη και την Μπουμπουλίνα, αλλά παράλληλα αποδίδονται τιμές και σε αυτούς τους ανώνυμους πολεμιστές του Έθνους που όχι απλώς δεν τιμήθηκαν αλλά αδικήθηκαν, φυλακίστηκαν και εξορίστηκαν.

Ο κ. Καμμένος, μεταξύ άλλων, τόνισε πως η Ελλάδα σύντομα με την αναγνώριση της αποκλειστικής οικονομικής ζώνης (ΑΟΖ) θα αρχίσει να εκμεταλλεύεται τον υποθαλάσσιο πλούτο της, και θα παράγει φυσικό αέριο και ίσως αργότερα πετρέλαιο. Είπε ότι είμαστε σε μια στιγμή της ιστορίας του έθνους που η πατρίδα μας μεγαλώνει. Πολύ σύντομα θα «επεκταθούν» τα χωρικά μας ύδατα, με την αναγνώριση της ΑΟΖ, την εκμετάλλευση του υποθαλάσσιου πλούτου και η πατρίδα μας θα περάσει σε μια καινούργια εποχή ανέφερε ο υπουργός.

«Η ιστορία, η θρησκεία, τα σύμβολα, οι αξίες μας ως έθνος ενδυναμώνουν την πίστη και την ελπίδα για ένα καλύτερο αύριο και θέλω να σας πω ότι ξαναβρίσκουμε τον δρόμο μας, ανυψώνουμε πάλι την χώρα μας, η Ελλάδα ξαναγυρνά. Ξαναγυρνά δυνατή και ισχυρή. Ο ευλογημένος αυτός τόπος μπορεί και πρέπει να ευημερήσει, το οφείλει στην ιστορία του και στην παρακαταθήκη των ηρώων που τιμούμε σήμερα αλλά και όλων των γνωστών και αγνώστων ηρώων της πατρίδας» κατέληξε ο κ. Καμμένος.

Ο Αρχηγός ΓΕΕΘΑ, Αντιναύαρχος Ευάγγελος Αποστολάκης, υπογράμμισε πως μέσα από τέτοιες εκδηλώσεις ισχυροποιείται ο δεσμός της ελληνικής κοινωνίας με τις Ένοπλες Δυνάμεις. Επιπρόσθετα ο ΑΓΕΕΘΑ τόνισε πως μέσα σε μια ευρύτερη περιοχή γεωπολιτικής αστάθειας η χώρα αποτελεί παράγοντα ειρήνης και σταθερότητας, ενώ υπογράμμισε πως μέσω της αμυντικής συνεργασίας με το Ισραήλ, την Κύπρο, την Αίγυπτο και άλλες χώρες, δημιουργεί νέα δεδομένα στην άσκηση της στρατιωτικής διπλωματίας.

Ο Αρχηγός του Πολεμικού Ναυτικού, Αντιναύαρχος Νικόλαος Τσούνης, δήλωσε πως: «η αύρα του ένδοξου παρελθόντος και το δυναμικό παρόν, το οποίο στηρίζεται στο υψηλό ηθικό των στελεχών του Π.Ν. συνιστά εγγύηση για το μέλλον. Ο στόλος ως κληρονόμος της ένδοξης ναυτικής μας ιστορίας αποτελεί με την ισχυρή παρουσία του τον φύλακα των κυριαρχικών δικαιωμάτων και τον υπερασπιστή των εθνικών μας συμφερόντων».

Ο Δήμαρχος των Ψαρρών, Κωνσταντίνος Βράτσανος, στην ομιλία του τόνισε πως «το Πολεμικό Ναυτικό πρωτοστατεί στη διαφύλαξη των ιστορικών και εθνικών παραδόσεων, στην ηθική στήριξη των μόνιμων κατοίκων των ακριτικών νησιών του Αιγαίου με την αδιάλειπτη παρουσία του και στην διαρκή εξυπηρέτηση άμεσων αναγκών υγείας των τοπικών πληθυσμών».

Στις εκδηλώσεις παραβρέθηκαν ακόμα ο βουλευτής της Νέας Δημοκρατίας, Νότης Μηταράκης, ο αντιπεριφερειάρχης Βορείου Αιγαίου, ο Δήμαρχος Ύδρας, και ο πρόεδρος του Δημοτικού Συμβουλίου των Σπετσών.-

Την ίδια ώρα αλλεπάλληλες υπερπτήσεις τουρκικών μαχητικών αεροσκαφών καταγράφηκαν το πρωί σε νησιά του Αιγαίου.

Ειδικότερα, λίγο μετά τις 10.30 σχηματισμός τουρκικών αεροσκαφών αποτελούμενος από τέσσερα F-16 εισήλθε στο FIR Αθηνών. Δέκα λεπτά αργότερα, το ένα ζεύγος αεροσκαφών F-16 πραγματοποίησε υπέρπτηση πάνω από της νήσους Μαυρία και Λεβίθα στα 27.000 πόδια, ενώ ακολούθησε δεύτερη υπέρπτηση στις 10.49 πάνω από τη νήσο Μαυρία στα 27.000 πόδια. Τα δύο μαχητικά εξήλθαν του FIR Αθηνών στις 10.57.

Παράλληλα το άλλο ζεύγος αεροσκαφών F-16 στις 10.45 πέταξε πάνω από τη νήσο Κίναρο στα 27.000 πόδια και στις 10.48 πάνω από τη νήσο Λεβίθα στα 26.000 πόδια. Στις 10.50 το ίδιο ζεύγος μαχητικών πέταξε πάνω από τη νήσο Μαυρία στα 26.000 πόδια και στις 10.59 πάνω από το Αγαθονήσι, για να εξέλθει του FIR Αθηνών στις 11.03.